இந்தப் புதிய புராணத்தை விட பெரிய புராணத்தை இயற்ற எந்தத் தனி மனிதனாலும் அதற்குப் பிறகு இயலவில்லை. அதற்கான ஆட்சி அதிகாரமோ, ஆள் பலமோ, பிரசார பலமோ யாருக்கும் வாய்க்கவில்லை. புகழில் ஏசு ஆல்ப்ஸ் மலை என்றால், மற்ற ஞானிகள், எழுத்தாளர்கள் சிறு சிறு குன்றுகளாக நின்றுவிட்டனர். எடுத்துச் சொல்ல ஆளில்லாமல் பலர் மறைந்தனர். இந்த ஆல்ப்ஸ் மலையைத் தகர்த்தால் ஒழிய அந்த உயரத்தை வேறு யாரும் அடைய முடியாது என்று உணர்ந்த வால்டேர், எமர்சன், மாண்டெயின், ஷேக்ஸ்பியர், பிராட்லா, இங்கர்சால், பிளாவட்ஸ்கி அம்மையார் போன்ற பலர் உளிகளுடன் கிளம்பி ஒருசில பகுதிகளை வெட்டி எறிந்தனர். ஆனால் இன்றுவரை அதை அசைக்க முடியவில்லை. இவர்களில் ஒருவர் கதே. ஆன்மீகத்தின் இடத்தைக் கவிதையையும் விஞ்ஞானத்தையும் இட்டு நிரப்ப முயன்றார். பொன் இருந்த இடத்தில் பூ வைத்தார். அவ்வளவுதான் செய்ய முடிந்தது.